CELEX: 52018JC0025
Language: sk
Date: 2018-08-13
Title: Spoločný návrh ROZHODNUTIE RADY o pozícii, ktorá sa má prijať v mene Európskej únie v spoločnom výbore zriadenom Rámcovou dohodou medzi Európskou úniou a jej členskými štátmi na jednej strane a Austráliou na strane druhej, pokiaľ ide o prijatie rozhodnutí spoločného výboru o rokovacom poriadku spoločného výboru a prijatie mandátu podvýborov a pracovných skupín

EURÓPSKA KOMISIA
            V Bruseli13. 8. 2018
            JOIN(2018) 25 final
            2018/0307(NLE)
            Spoločný návrh
            ROZHODNUTIE RADY
            o pozícii, ktorá sa má prijať v mene Európskej únie v spoločnom výbore zriadenom Rámcovou dohodou medzi Európskou úniou a jej členskými štátmi na jednej strane a Austráliou na strane druhej, pokiaľ ide o prijatie rozhodnutí spoločného výboru o rokovacom poriadku spoločného výboru a prijatie mandátu podvýborov a pracovných skupín
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               
                  Tento návrh sa týka rozhodnutia o stanovení pozície, ktorá sa má v mene Európskej únie prijať v spoločnom výbore zriadenom Rámcovou dohodou medzi Európskou úniou a jej členskými štátmi na jednej strane a Austráliou na strane druhej.
               
            
            
               1.1.Rámcová dohoda medzi EÚ a Austráliou
            
            
               Cieľom Rámcovej dohody medzi Európskou úniou a jej členskými štátmi na jednej strane a Austráliou na strane druhej (ďalej len „dohoda“) je vytvoriť posilnené partnerstvo medzi EÚ a jej členskými štátmi a Austráliou a prehĺbiť a posilniť spoluprácu v otázkach spoločného záujmu pri zohľadnení spoločných hodnôt a zásad, a to aj zintenzívnením dialógu na vysokej úrovni. Dohodou sa vytvorí koherentný a právne záväzný rámec pre vzťahy EÚ s Austráliou.
            
            
               1.2.Spoločný výbor
            
            
               Spoločný výbor je zriadený na základe článku 56 dohody. Medzi jeho hlavné úlohy patrí uľahčiť vykonávanie a podporiť všeobecné ciele tejto dohody, ako aj zachovať celkovú súdržnosť vo vzťahoch medzi EÚ a Austráliou. Ďalšie funkcie spoločného výboru: monitorovanie rozvoja vzťahov medzi EÚ a Austráliou, výmena názorov a predkladanie návrhov týkajúcich sa akýchkoľvek otázok spoločného záujmu, snaha riešiť spory, ktoré môžu vzniknúť v oblastiach, na ktoré sa vzťahuje táto dohoda.
            
            
               Spoločný výbor má vydávať odporúčania a v prípade potreby prijímať rozhodnutia s cieľom realizovať konkrétne aspekty tejto dohody. Spoločný výbor pracuje na základe konsenzu a zasadá na úrovni vyšších úradníkov. Spoločný výbor má prijať svoj rokovací poriadok. Môže zriaďovať podvýbory a pracovné skupiny na riešenie osobitných otázok.
            
            
               1.3Pripravovaný akt spoločného výboru
            
            
               Cieľom pripravovaných aktov je prijať v súlade s článkom 56 ods. 4 dohody rokovací poriadok, o ktorý sa opiera organizačná štruktúra spoločného výboru, a mandát podvýborov a pracovných skupín, aby sa umožnilo vykonávanie dohody.
            
            
               2.Pozícia, ktorá sa má prijať v mene Únie
            
            
               Cieľom pozície, ktorá sa má prijať v mene Únie, by malo byť prijatie rokovacieho poriadku spoločného výboru EÚ – Austrália a mandátu podvýborov a pracovných skupín. Pozícia by mala byť založená na návrhoch rozhodnutí spoločného výboru.
            
            
               3.PRÁVNY ZÁKLAD, SUBSIDIARITA A PROPORCIONALITA
            
            
               3.1Procesnoprávny základ
            
            
               3.1.1Zásady
            
            
               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“
            
            
               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  1
               .
            
            
               3.1.2Uplatnenie na tento prípad
            
            
               Spoločný výbor je orgán zriadený Rámcovou dohodou medzi Európskou úniou a jej členskými štátmi na jednej strane a Austráliou na strane druhej.
            
         
         
            
               Akt, ktorý má spoločný výbor prijať, predstavuje akt s právnymi účinkami. Je to preto, že v súlade s článkom 56 ods. 3 písm. i) dohody má spoločný výbor prijímať rozhodnutia, ktoré sú pre strany dohody záväzné.
            
            
               Pripravované akty nedopĺňajú ani nemenia inštitucionálny rámec danej dohody.
            
            
               Procesnoprávnym základom navrhovaného rozhodnutia je preto článok 218 ods. 9 ZFEÚ.
            
            
               3.2Hmotnoprávny základ
            
            
               3.2.1Zásady
            
            
               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.
            
            
               Ak pripravovaný akt sleduje viacero cieľov zároveň alebo obsahuje viacero zložiek, ktoré sú nerozlučne spojené bez toho, aby jeden cieľ alebo zložka boli oproti ostatným vedľajšie, hmotnoprávny základ rozhodnutia podľa článku 218 ods. 9 ZFEÚ bude musieť výnimočne zahŕňať viaceré zodpovedajúce právne základy.
            
            
               3.2.2Uplatnenie na tento prípad
            
            
               Navrhované akty majú za cieľ podporiť plnenie cieľov tejto dohody a uľahčiť jej vykonávanie.
            
            
               Dohoda sleduje ciele a obsahuje zložky v oblasti spoločnej zahraničnej a bezpečnostnej politiky, spoločnej obchodnej politiky a spolupráce s rozvinutými krajinami. Tieto aspekty dohody sú nerozlučne spojené bez toho, aby jeden cieľ alebo zložka boli oproti ostatným vedľajšie. Dohoda bola podpísaná na základe článku 37 ZEÚ a článku 207 a článku 212 ods. 1. ZFEÚ.
            
            
               Pripravovaný akt by preto mal byť založený na rovnakých hmotnoprávnych základoch.
            
            
               3.3Záver
            
            
               Na základe vyššie uvedených skutočností by právnym základom navrhovaného rozhodnutia mal byť článok 37 ZEÚ a článok 207 a článok 212 ods. 1 ZFEÚ v spojení s článkom 218 ods. 9 ZFEÚ.
            
            
            
               2018/0307 (NLE)
            
            
               Spoločný návrh
            
            
               ROZHODNUTIE RADY
            
            
               o pozícii, ktorá sa má prijať v mene Európskej únie v spoločnom výbore zriadenom Rámcovou dohodou medzi Európskou úniou a jej členskými štátmi na jednej strane a Austráliou na strane druhej, pokiaľ ide o prijatie rozhodnutí spoločného výboru o rokovacom poriadku spoločného výboru a prijatie mandátu podvýborov a pracovných skupín
            
            
               RADA EURÓPSKEJ ÚNIE,
            
            
               so zreteľom na Zmluvu o Európskej únii, a najmä na jej článok 37,
            
         
         
            
               so zreteľom na Zmluvu o fungovaní Európskej únie, a najmä na jej článok 207 a článok 212 ods. 1 v spojení s článkom 218 ods. 9,
            
            
               so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
            
            
               keďže:
            
            
               (1)Rámcová dohoda medzi Európskou úniou a jej členskými štátmi na jednej strane a Austráliou na strane druhej
                  2
                (ďalej len „dohoda“) bola podpísaná 7. augusta 2017 v Manile a predbežne sa vykonáva od […].
            
            
               (2)Článkom 56 ods. 1 dohody bol zriadený spoločný výbor, ktorý má uľahčiť vykonávanie dohody.
            
            
               (3)V článku 56 ods. 4 dohody sa stanovuje, že spoločný výbor má prijať vlastný rokovací poriadok a môže zriaďovať podvýbory a pracovné skupiny na riešenie osobitných otázok.
            
            
               (4)Rokovací poriadok spoločného výboru a mandát podvýborov a pracovných skupín by sa mali prijať čo najskôr, aby sa zabezpečilo účinné vykonávanie dohody.
            
            
               (5)Pozícia Únie v spoločnom výbore by preto mala byť založená na pripojených návrhoch rozhodnutí spoločného výboru,
            
            
            
               PRIJALA TOTO ROZHODNUTIE:
            
            
               Článok 1
            
            
               Pozícia, ktorá sa má prijať v mene Únie na prvom zasadnutí spoločného výboru, je založená na návrhoch rozhodnutí spoločného výboru pripojených k tomuto rozhodnutiu.
            
            
            
            
            
            
               Článok 2
            
            
               Toto rozhodnutie nadobúda účinnosť dňom jeho prijatia.
            
            
            
               V Bruseli
            
         
         
            
               
                     Za Radu
               
               
                     predseda
               
            
         
         
            
                  
                     (1)
                  
                        Vec C-399/12, Nemecko/Rada, (OIV), ECLI:EU:C:2014:2258, body 61 – 64. 
               
               
                  
                     (2)
                  
                        Ú. v. EÚ L 237, 15.9.2017, s. 7.
               
            
      
    ---documentbreak--- 
      
         
               EURÓPSKA KOMISIA
            V Bruseli13. 8. 2018
            JOIN(2018) 25 final
            Spoločný návrh
            PRÍLOHY
            k
            Rozhodnutie Rady
            o pozícii, ktorá sa má prijať v mene Európskej únie v spoločnom výbore zriadenom Rámcovou dohodou medzi Európskou úniou a jej členskými štátmi na jednej strane a Austráliou na strane druhej, pokiaľ ide o prijatie rozhodnutí spoločného výboru o rokovacom poriadku spoločného výboru a prijatie mandátu podvýborov a pracovných skupín
            
               
         
         
            
               PRÍLOHA 1
            
            
            
               Rozhodnutie Spoločného výboru EÚ – Austrália č. 1/2018
            
            
               z …,
            
            
               ktorým sa prijíma jeho rokovací poriadok
            
            
            
               SPOLOČNÝ VÝBOR EÚ – AUSTRÁLIA,
            
            
               so zreteľom na Rámcovú dohodu medzi Európskou úniou a jej členskými štátmi na jednej strane a Austráliou na strane druhej
                  1
                (ďalej len „dohoda“), a najmä na jej článok 56,
            
            
               keďže:
            
            
               (1)Časti dohody sa predbežne vykonávajú od […].
            
            
               (2)Spoločný výbor by mal preto prijať svoj rokovací poriadok,
            
            
            
               PRIJALA TOTO ROZHODNUTIE:
            
            
            
               Článok 1
            
            
               Týmto sa prijíma rokovací poriadok spoločného výboru EÚ – Austrália stanovený v prílohe.
            
            
            
               Článok 2
            
            
               Toto rozhodnutie nadobúda účinnosť dňom jeho prijatia.
            
         
         
            
            
               Podpísané v...
            
            
            
               Za Spoločný výbor EÚ – Austrália,
            
            
               spolupredsedovia
            
            
            
               Príloha k rozhodnutiu č. 1
            
            
               Rámcová dohoda medzi EÚ a Austráliou
            
            
               ROKOVACÍ PORIADOK SPOLOČNÉHO VÝBORU
            
            
            
               Článok 1
            
            
               Úlohy a zloženie
            
            
               1.Spoločný výbor vykonáva úlohy stanovené v článku 56 dohody.
            
            
               2.Spoločný výbor je zložený zo zástupcov oboch zmluvných strán na príslušnej úrovni.
            
            
            
               Článok 2
            
            
               Predseda
            
            
               Spoločnému výboru spolupredsedajú obe strany.
            
            
            
               Článok 3
            
         
         
            
               Zasadnutia
            
            
               1.Spoločný výbor obvykle zasadá raz ročne, pokiaľ sa zmluvné strany nedohodnú inak. Zasadnutia spoločného výboru zvolávajú spolupredsedovia a konajú sa striedavo v Bruseli a Canberre v deň stanovený po vzájomnej dohode. Na žiadosť ktorejkoľvek zmluvnej strany a v prípade súhlasu zmluvných strán je možné usporiadať mimoriadne zasadnutia spoločného výboru.
            
            
               2.Spoločný výbor obvykle zasadá na úrovni vyšších úradníkov, ale môže zasadať aj na ministerskej úrovni.
            
            
            
               Článok 4
            
            
               Verejnosť
            
            
               Ak sa zmluvné strany nerozhodnú inak, zasadnutia Spoločného výboru sú neverejné.
            
            
            
               Článok 5
            
            
               Účastníci
            
            
               1.Pred každým zasadnutím tajomníci informujú spolupredsedov o plánovanom zložení ich príslušnej delegácie.
            
            
               2.Na zasadnutia Spoločného výboru môžu byť v prípade potreby a po dohode zmluvných strán pozvaní odborníci alebo zástupcovia iných subjektov, a to ako pozorovatelia alebo aby poskytli informácie o konkrétnej téme.
            
            
            
            
               Článok 6
            
            
               Tajomníci
            
            
               Zástupca Európskej služby pre vonkajšiu činnosť a zástupca ministerstva zahraničných vecí a obchodu Austrálie spoločne plnia funkciu tajomníkov spoločného výboru. Všetky oznámenia spolupredsedov a určené spolupredsedom spoločného výboru sa postupujú tajomníkom. Korešpondencia spolupredsedov a určená spolupredsedom môže prebiehať akoukoľvek písomnou formou vrátane elektronickej pošty.
            
            
            
               Článok 7
            
            
               Programy zasadnutí
            
         
         
            
               1.Spolupredsedovia vypracujú predbežný program každého zasadnutia. Spolu s príslušnými dokumentmi sa postúpi druhej zmluvnej strane najneskôr 15 dní pred začiatkom zasadnutia.
            
            
               2.Predbežný program zasadnutia obsahuje body, ktoré sa predložia spolupredsedom najneskôr 21 dní pred začiatkom zasadnutia.
            
            
               3.Spoločný výbor prijíma konečný program na začiatku každého zasadnutia. Ak s tým obidve zmluvné strany súhlasia, môžu sa do programu zaradiť body, ktoré nie sú uvedené v predbežnom programe.
            
            
               4.Po dohode zmluvných strán dohody môžu spolupredsedovia tam, kde je to potrebné, skrátiť lehoty uvedené v článku 7 ods. 1 a 2.
            
            
            
               Článok 8
            
            
               Zápisnica
            
            
               1.Tajomníci spoločne vypracujú návrh zápisnice z každého zasadnutia, spravidla do 30 kalendárnych dní od skončenia zasadnutia. Návrh zápisnice vychádza zo zhrnutia záverov, ku ktorým dospel spoločný výbor, vypracovaného spolupredsedami.
            
            
               2.Návrh zápisnice schvália obe zmluvné strany do 45 kalendárnych dní od skončenia zasadnutia alebo v akejkoľvek inej lehote, na ktorej sa zmluvné strany spoločne dohodnú. Keď sa dosiahne dohoda o návrhu zápisnice, spolupredsedovia a tajomníci podpíšu originál vyhotovený v dvoch rovnopisoch. Každá zmluvná strana dostane jeden z týchto rovnopisov.
            
            
            
               Článok 9
            
            
               Rozhodnutia a odporúčania
            
            
               1.Spoločný výbor môže prijímať rozhodnutia alebo odporúčania. Označujú sa názvom „rozhodnutie“ alebo „odporúčanie“, po ktorom nasleduje poradové číslo, dátum prijatia a údaj o ich predmete. V každom rozhodnutí je uvedený dátum nadobudnutia jeho účinnosti.
            
            
               2.Spoločný výbor sa môže rozhodnúť, že bude prijímať rozhodnutia alebo odporúčania písomným postupom. V takom prípade sa zmluvné strany dohodnú na dĺžke trvania tohto postupu. Ak po uplynutí tohto obdobia žiadna zmluvná strana nevyjadrila nesúhlas s navrhovaným rozhodnutím alebo odporúčaním, spolupredsedovia spoločného výboru vyhlásia dané rozhodnutie alebo odporúčanie za prijaté na základe spoločného súhlasu.
            
            
               3.Rozhodnutia a odporúčania, ktoré spoločný výbor prijme, sa vyhotovia v dvoch platných rovnopisoch, ktoré podpíšu spolupredsedovia spoločného výboru.
            
            
               4.Každá zmluvná strana môže rozhodnúť o uverejnení rozhodnutí a odporúčaní tohto spoločného výboru vo svojej príslušnej úradnej publikácii.
            
            
            
               Článok 10
            
            
               Korešpondencia
            
            
               1.Korešpondencia adresovaná spoločnému výboru sa posiela tajomníkovi zmluvnej strany autora korešpondencie, a tento tajomník následne informuje druhého tajomníka.
            
         
         
            
               2.Tajomníci zabezpečia, aby sa korešpondencia adresovaná spoločnému výboru postúpila spolupredsedom a aby sa v súlade s článkom 11 v prípade potreby rozposlala.
            
            
               3.Korešpondenciu od spolupredsedov zašle sekretariát zmluvným stranám a podľa potreby ju rozpošle ako dokumenty uvedené v článku 11.
            
            
               4.Korešpondencia od spolupredsedov a určená spolupredsedom môže prebiehať akoukoľvek písomnou formou vrátane elektronickej pošty.
            
            
            
               Článok 11
            
            
               Dokumenty
            
            
               Ak rokovania spoločného výboru vychádzajú z dokumentov, tieto dokumenty sú očíslované a tajomníci ich rozpošlú účastníkom.
            
            
            
               Článok 12
            
            
               Výdavky
            
            
               1.Každá zmluvná strana uhradí všetky výdavky, ktoré jej vznikli v dôsledku účasti na zasadnutiach spoločného výboru, a to tak výdavky na personál, cestovné náklady a diéty, ako aj poštovné a telekomunikačné výdavky.
            
            
               2.Výdavky spojené s organizáciou zasadnutí a rozmnožovaním dokumentov znáša zmluvná strana, ktorá je organizátorom zasadnutia.
            
            
            
               Článok 13
            
            
               Zmena rokovacieho poriadku
            
            
               1.Zmluvné strany sa môžu spolu dohodnúť na zmene rokovacieho poriadku v súlade s článkom 9.
            
            
               2.Spoločný výbor môže rozhodnúť o zriadení podvýborov a pracovných skupín, aby mu pomáhali pri plnení jeho úloh.
            
            
               3.Spoločný výbor môže rozhodnúť o zrušení akéhokoľvek podvýboru alebo pracovnej skupiny, ktoré zriadil, alebo určiť alebo zmeniť ich mandát.
            
            
               4.Podvýbory a pracovné skupiny predkladajú správy spoločnému výboru po každom zo svojich zasadnutí.
            
            
               5.Pracovné skupiny nemajú rozhodovaciu právomoc, ale môžu spoločnému výboru predkladať odporúčania.
            
         
         
            
            
               PRÍLOHA 2
            
            
            
               Rozhodnutie Spoločného výboru EÚ – Austrália č. 2/2018
            
            
               z …
            
            
               o prijatí mandátu podvýborov a pracovných skupín
            
            
            
            
               SPOLOČNÝ VÝBOR EÚ – AUSTRÁLIA,
            
            
               so zreteľom na Rámcovú dohodu medzi Európskou úniou a jej členskými štátmi na jednej strane a Austráliou na strane druhej (ďalej len „dohoda“), a najmä na jej článok 56, a na článok 13 rokovacieho poriadku spoločného výboru,
            
            
               keďže:
            
            
               (1)
                     Podľa článku 13 ods. 2 rokovacieho poriadku spoločného výboru môže spoločný výbor zriadiť podvýbory a pracovné skupiny, aby mu pomáhali pri plnení jeho úloh,
            
            
            
               PRIJALA TOTO ROZHODNUTIE:
            
            
            
               Článok 1
            
            
               Týmto sa stanovuje mandát podvýborov a pracovných skupín spoločného výboru uvedený v prílohe.
            
            
            
               Článok 2
            
            
               Toto rozhodnutie nadobúda účinnosť dňom jeho prijatia.
            
         
         
            
            
               V ... xxxx
            
            
            
                  Za Spoločný výbor EÚ – Austrália,
            
            
                  spolupredsedovia
            
            
            
               
            
               Príloha k rozhodnutiu č. 2
            
            
               Mandát
            
            
               podvýborov a pracovných skupín
            
            
            
               Článok 1
            
            
               Podvýbory a pracovné skupiny môžu diskutovať o vykonávaní dohody v rámci svojich oblastí pôsobnosti. Môžu diskutovať aj o témach alebo osobitných projektoch súvisiacich s príslušnou oblasťou dvojstrannej spolupráce.
            
            
            
               Článok 2
            
            
               Podvýbory a pracovné skupiny podliehajú spoločnému výboru. Podávajú správy a predkladajú svoje zápisnice a závery spolupredsedom spoločného výboru do 30 kalendárnych dní od skončenia každého zasadnutia.
            
            
            
               Článok 3
            
            
               1. Podvýbory a pracovné skupiny sa skladajú zo zástupcov obidvoch zmluvných strán.
            
            
               2. Podvýbory a pracovné skupiny môžu prizvať na svoje zasadnutia odborníkov a môžu ich vypočuť v súvislosti s osobitnými bodmi programu.
            
         
         
            
            
               Článok 4
            
            
               Podvýborom a pracovným skupinám spolupredsedajú obe strany.
            
            
            
               Článok 5
            
            
               Funkciu tajomníkov podvýborov a pracovných skupín plnia spoločne zástupcovia zmluvných strán – vždy jeden za každú zmluvnú stranu.
            
            
            
               Článok 6
            
            
               1. Podvýbory a pracovné skupiny zasadajú vždy, keď si to okolnosti vyžiadajú, na základe písomnej žiadosti ktorejkoľvek zo zmluvných strán, a to na mieste a v deň, na ktorom sa zmluvné strany dohodnú.
            
            
               2. V prípade, že jedna zmluvná strana požiada o stretnutie, tajomník druhej zmluvnej strany odpovie do 15 pracovných dní od doručenia tejto žiadosti. V zvlášť naliehavých prípadoch môžu byť zasadnutia podvýborov a pracovných skupín zvolané v kratšom čase, ak s tým zmluvné strany súhlasia.
            
            
               3. Zasadnutia podvýborov a pracovných skupín zvolávajú spoločne obaja tajomníci.
            
            
            
            
               Článok 7
            
            
               1. Každá zo zmluvných strán môže požiadať spolupredsedov o zaradenie určitého bodu do programu zasadnutia. Tieto žiadosti sa predkladajú tajomníkom najneskôr do 15 pracovných dní a prípadná podporná dokumentácia sa predloží aspoň 10 pracovných dní pred zasadnutím.
            
            
               2. Tajomníci oznámia zmluvným stranám návrh programu najneskôr 5 pracovných dní pred zasadnutím. Za výnimočných okolností sa zmluvné strany môžu spoločne rozhodnúť pridať body do programu rokovania v kratšom čase.
            
            
            
               Článok 8
            
            
               1. Tajomníci spoločne vypracujú návrh zápisnice z každého zasadnutia.
            
            
               2. Ak sa zmluvné strany nerozhodnú inak, zasadnutia sú neverejné.
            
         
         
            
            
         
         
            
                  
                     (1)
                  
                        Ú. v. EÚ L...